Je Estienes, sires d’Oiseler, fais savoir à touz ces qui verront ces presentes lettres que, come entre moy et mon chier nevou Symon de Jonville, signour de Jaiz, fussons diseours des parties es enfant li noble baron mon très chier signour et frere Jehan, çay en arriers conte de Bourgoigne et signour de Salins, par ansi come il est contenuz es lettres qui faites en furent, je dis et reconois que Blaterens et les appendises est et doit estre à la partie et à la signorie dou chesteal d’Arlay et dou chesteal de L’Estoille, lesquelx chestiaux, ensamble les appendises et lour signorie, nous avons rendu et fait delivrer, come diseours, es enfant doudit noble baron, que il hout de la noble dame Lore, çay en arriers fille mons. Symon de Commercey, sa derniere fame. Et avec ce est et doit estre es enfanz que lidiz cuens, mes sires, hout de ladite Lore li fié d’Abens, si come il estoit à devantdit conte, mon signour, par nostre dit; et comant à signour d’Abbens, come diseours, qu’il en entroit en l’omaige es enfant de la devantdite Lore. En tesmoignaige de laquel chose, je ay mis mon seal en ces presentes lettres, qui furent faites en l’an de Nostre Signour mil CC et sexante et nuef, ou mois de may.